Straatsburg (Frans: Strasbourg [stʁazbuʁ, stʁasbuʁ], Elsassiese Duits (Alemannies): Strossburi [ˈʃdɾoːsburi], Duits: Straßburg [ˈʃtʁaːsbʊɐ̯k]) is die hoofstad van die gewes (région) Grand Est in die noordooste van Frankryk, met 'n bevolking van 280 966 in die stad (soos op 1 Januarie 2017) en sowat 773 000 in die metropolitaanse gebied. Die stad is ook die hoofstad van die département Bas-Rhin. Straatsburg lê teen die Illrivier, die Ryn-Rhône- en die Ryn-Marne-kanaal en beskik oor 'n rivierhawe. Die stad is 'n sentrum van die motor-, voedsel-, tekstiel- en masjienbounywerhede. Straatsburg is die setel van die Europese Raad en die Europese Geregshof van Menseregte. Saam met die Belgiese hoofstad Brussel fungeer dit ook as die setel van die Europese Parlement. Straatsburg is tydens die heerskappy van die Romeinse keiser Augustus Octavianus in 12 v.C. as Argentoratum ("Stad by die Rivier") gestig.